KYK: Biden vra verskoning vir sy bitsigheid | Netwerk24
17 Junie 2021 10:14
Pres. Joe Biden van Amerika het 'n CNN-joernalis verskoning gevra vir sy uitbarsting toe hy haar toegesnou het dat sy duidelik in die verkeerde beroep is as sy nie sy kommentaar verstaan nie.
Voordat hy Woensdag op Air Force One geklim het, het hy na die joernaliste gestap en verskoning gevra vir sy gedrag toe hy sy humeur vir die joernalis Kaitlan Collins verloor het.
Hy het gesê hy moes nooit so verwaand met sy laaste antwoord gewees het nie.
Biden se bitsige antwoord op die nuuskonferensie in Genève was nadat hy met pres. Wladimir Poetin van Rusland samesprekings gevoer het. Collins wou by hom weet hoe hy sy vergadering met Poetin as "konstruktief" kon beskryf.
Pres. Joe Biden van Amerika het sy humeur Woensdag vir 'n CNN-joernalis verloor. Foto: Reuters
Biden het reeds met haar eerste vraag oor of hy vol vertroue is dat Poetin sy gedrag ná hul samesprekings gaan verander, geïrriteerd met haar gelyk.
"Ek is nie vol vertroue dat hy sy gedrag sal verander nie," het hy gesê.
"Waar de hel . . . wat doen jy heeltyd? Wanneer het ek gesê ek is vol vertroue? Wat ek gesê het . . . kom ons kry dít eers reg . . . ek het gesê hulle sal hul gedrag verander as die res van die wêreld ook teen hulle optree en hul aansien sodoende skade ly."
Biden het toe gesê hy is nie vol vertroue oor enigiets nie, maar dat hy bloot 'n feit stel.
Collins was egter nie klaar nie, en het vir Biden gesê Poetin het enige betrokkenheid by die kuberaanvalle ontken en die skending van menseregte afgemaak.
Sy wou dus weet hoe hy hul samesprekings as konstruktief kon beskou.
"As jy dít nie verstaan nie, is jy in die verkeerde beroep," het Biden gesê en van die verhoog af gestap.
Toe Biden later op die lughawe verskoning vir sy gedrag gevra het, het hy gesê joernaliste vra hom nooit positiewe vrae nie.